QUINA CANYA! JOGUINETES

Ascó acollirà l’acte de presentació del llibre que mostra com fer, pas a pas, seixanta joguines i instruments populars i tradicionals de canya.

El proper divendres 17 de maig, a les 19:00 i a la sala d’actes de l’Ajuntament d’Ascó tindrà lloc la presentació del llibre Quina canya! Joguinetes, de Miqui Giménez i Biel Pubill, que comptarà amb la presència de la regidora de cultura d’Ascó, Sra. Montse Lerma i de la Sra. Anna Ferrús, presidenta de l’associació cultural Lo Llaüt.

En aquesta publicació, de més de 150 pàgines, hi trobem les instruccions per a poder construir més de 60 joguines i instruments populars de picar, rascar, bufar, llançar, fregar, rumiar... I, sobretot, compartir! Tots fets de canya! Així és com els autors descriuen el llibre que és resultat de l’interès d’ambdós, des de fa anys, per la cultura popular i, en particular, per tot allò que envolta la tradició lúdica. 

Han estat més de deu anys de recerca, recollida, construcció i posada en valor d’instruments i joguines d’arreu, pouant en folkloristes clàssics com Joan Amades o Violant i Simorra, però també aprenent de luthiers, mestres i artesans com el francès Daniel Descomps o el mallorquí Joan Sans. El resultat és aquest llibre farcit d’il·lustracions que mostren, pas a pas, de forma molt visual, com construir tota mena de joguinetes fetes de canya. 
A més cada fitxa del llibre va acompanyada d’un enllaç (QR) a vídeos curts que mostren com sonen els instruments, o bé proposen algunes possibilitats que ofereixen els jocs i les joguines, tot ambientat en l’entorn natural i el patrimoni urbà d’Ascó. 
La publicació es complementa amb una taula orientativa que aconsella l’edat mínima per a la construcció de cada peça, el temps que es tarda i la dificultat de cadascuna. També té un apartat on es donen un seguit de consells per a treballar amb facilitat i seguretat amb la canya i es mostren les eines bàsiques. Finalment s’acompanya amb l’adreça del bloc del llibre que permet visualitzar alguns vídeos i imatges del llibre així com, per qui estigui interessat, contactar amb els autors per tal de fer tallers pràctics:

http://quinacanyajoguinetes.blogspot.com
El llibre, editat per l’associació cultural Lo Llaüt, ha comptat amb un ajut de l’ajuntament d’Ascó i d’una campanya de micromecenatge Verkami.    

